《李氏园》
宋代·陈藻

开方数亩地，委曲多门墙。
咫尺闤阓间，萦带豀山傍。
入巷见颜子，箪瓢想凄凉。
变化若梦中，忽成摩诘庄。
主人华副实，好游心不荒。
引水灌花木，筑墙收稻粱。
六月无暑气，池台足徜徉。
日斜留客浴，清净如宝坊。
迥迥过天象，艳艳流坤光。
暂来吟未到，留归作者囊。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。